Oʻzbekiston Respublikasi Moliya vazirligining Yagona gʻazna hisobvaragʻidagi mablagʻlarni boshqarishni tartibga solish toʻgʻrisida
(resolution, 2022-04-05)

Oʻzbekiston Respublikasi Budjet kodeksiga muvofiq, shuningdek, Oʻzbekiston Respublikasi Moliya vazirligining Yagona gʻazna hisobvaragʻidagi vaqtincha boʻsh mablagʻlarni joylashtirish jarayonlarini yagona tizimga oʻtkazish va undan foydalanish samaradorligini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi Gʻaznachiligi (keyingi oʻrinlarda Moliya vazirligi Gʻaznachiligi deb ataladi) Oʻzbekiston Respublikasi Moliya vazirligining Yagona gʻazna hisobvaragʻidagi vaqtincha boʻsh mablagʻlarni tijorat banklari depozitlariga joylashtirish boʻyicha yagona organ etib belgilansin. Pul-kredit siyosatini samarali amalga oshirish maqsadida Moliya vazirligi Gʻaznachiligi Oʻzbekiston Respublikasi Moliya vazirligining Yagona gʻazna hisobvaragʻidagi vaqtincha boʻsh mablagʻlarni ushbu Nizomning 13-bandida belgilangan tartibda hamda Markaziy bankning qayta moliyalashtirish stavkasidan kam boʻlmagan stavkada depozit shartnomasi asosida toʻgʻridan-toʻgʻri Oʻzbekiston Respublikasi Markaziy banki depozitiga joylashtirishi mumkin. 2. Oʻzbekiston Respublikasi Moliya vazirligining Yagona gʻazna hisobvaragʻidagi vaqtincha boʻsh mablagʻlarni joylashtirish tartibi toʻgʻrisidagi nizom ilovaga muvofiq tasdiqlansin. 3. Belgilab qoʻyilsinki: ilgari joylashtirilgan vaqtincha boʻsh mablagʻlar depozit muddati tugaguniga qadar tijorat banklarining depozit xisobvaraqlarida saqlanadi va depozit shartnomasida belgilangan muddatlarda qaytariladi; davlat maqsadli jamgʻarmalari va budjetdan tashqari boshqa jamgʻarmalar, shuningdek, budjet tashkilotlari oʻzining vaqtincha boʻsh mablagʻlarini tijorat banklari depozitlariga Moliya vazirligi Gʻaznachiligiga buyurtmanomalar taqdim etish yoʻli bilan joylashtiradilar. 4. Oʻzbekiston Respublikasi Moliya vazirligi Gʻaznachiligi tomonidan vaqtincha boʻsh mablagʻlarni tijorat banklarining depozitlariga joylashtirish jarayonida inson omilini istisno etishni nazarda tutuvchi, vaqtincha boʻsh mablagʻlarni joylashtirish boʻyicha takliflarni elektron saralash uchun moʻljallangan va Markaziy bank hamda barcha tijorat banklarining ulanishini taʼminlovchi dasturiy mahsul ishlab chiqilayotganligi maʼlumot uchun qabul qilinsin. 5. Belgilab qoʻyilsinki, ushbu qarorning 4-bandida nazarda tutilgan dasturiy mahsulni ishlab chiqish va amaliyotga joriy qilish Oʻzbekiston Respublikasi Moliya vazirligining Axborot-hisoblash markazi tomonidan Oʻzbekiston Respublikasi Moliya vazirligi Gʻaznachiligi bilan birgalikda amalga oshiriladi. 6. Vazirlar Mahkamasining “Oʻzbekiston Respublikasi Budjet kodeksini amalga oshirishga doir normativ-huquqiy hujjatlarni tasdiqlash toʻgʻrisida” 2015-yil 22-maydagi 135-son qarori oʻz kuchini yoʻqotgan deb hisoblansin (Oʻzbekiston Respublikasi QT, 2015-y., 5-son, 40-modda). 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Oʻzbekiston Respublikasi Moliya vaziri J.A. Qoʻchqorov zimmasiga yuklansin. 1. Ushbu Nizom Oʻzbekiston Respublikasi Moliya vazirligi Gʻaznachiligi (keyingi oʻrinlarda — Moliya vazirligining Gʻaznachiligi) tomonidan Oʻzbekiston Respublikasi Moliya vazirligining Yagona gʻazna hisobvaragʻidagi vaqtincha boʻsh mablagʻlarni (keyingi oʻrinlarda — vaqtincha boʻsh mablagʻlar) hamda davlat maqsadli jamgʻarmalari va budjetdan tashqari boshqa jamgʻarmalar, shuningdek, budjet tashkilotlarining vaqtincha boʻsh mablagʻlarini (keyingi oʻrinlarda — budjetdan tashqari vaqtincha boʻsh mablagʻlar) tijorat banklarining bosh ofislari (keyingi oʻrinlarda — tijorat banklari) depozitlariga joylashtirish tartibini va ularni joylashtirishdan olingan daromadlardan foydalanish yoʻnalishlarini belgilaydi. Vaqtincha boʻsh mablagʻlar hamda budjetdan tashqari vaqtincha boʻsh mablagʻlar tijorat banklari depozitlariga ushbu Nizomga ilovaga muvofiq sxema boʻyicha joylashtiriladi. 2. Ushbu Nizomning amal qilishi quyidagilarga nisbatan tatbiq etilmaydi: Oʻzbekiston Respublikasi Prezidenti va Vazirlar Mahkamasi qarorlariga muvofiq ajratiladigan budjet ssudalariga; texnik koʻmaklashish mablagʻlariga; Oʻzbekiston Respublikasi respublika budjetining kassa uzilishini qoplash uchun Oʻzbekiston Respublikasining respublika budjetiga Yagona gʻazna hisobvaragʻidagi vaqtincha boʻsh mablagʻlar jalb qilish holatlariga. 3. Pul-kredit va soliq-budjet siyosati sohasidagi harakatlar muvofiqlashtirilishini taʼminlash maqsadida Moliya vazirligi Gʻaznachiligi kelgusi chorak uchun oylar boʻyicha tijorat banklarining depozitlariga joylashtirilishi rejalashtirilayotgan vaqtincha boʻsh mablagʻlar hajmi toʻgʻrisidagi maʼlumotni Oʻzbekiston Respublikasi Markaziy bankiga (keyingi oʻrinlarda — Markaziy bank) kelishish uchun taqdim etadi. Moliya vazirligi Gʻaznachiligi tomonidan taqdim etiladigan maʼlumotdan kelib chiqib, Markaziy bank joylashtiriladigan vaqtincha boʻsh pul mablagʻlarning eng koʻp miqdorini aniqlaydi hamda bu haqda Moliya vazirligi Gʻaznachiligini xabardor qiladi. Zarurat boʻlganda, ushbu koʻrsatkichlar oylik va choraklik asosda aniqlashtiriladi. Moliya vazirligi Gʻaznachiligi Markaziy bank bilan birgalikda bitta tijorat banki tomonidan depozitga jalb etilishi mumkin boʻlgan vaqtincha boʻsh pul mablagʻlarning eng yuqori chegarasini belgilashga haqli. Tijorat banki tomonidan depozitga jalb etilishi mumkin boʻlgan vaqtincha boʻsh mablagʻlarning eng yuqori chegarasini belgilash tartibi Oʻzbekiston Respublikasi Moliya vazirligi tomonidan Markaziy bank bilan kelishilgan holda belgilanadi. 4. Iqtisodiyotda inflyatsiya xatarlari vujudga kelgan taqdirda Markaziy bank bu haqda Moliya vazirligi Gʻaznachiligini xabardor qiladi. Markaziy bankning xabarnomasi Moliya vazirligi Gʻaznachiligi tomonidan vaqtincha boʻsh mablagʻlarni tijorat banklari depozitlariga joylashtirilishini toʻxtatib turish uchun asos hisoblanadi. 5. Tijorat banklarining depozitlariga vaqtincha boʻsh mablagʻlarni joylashtirishda tijorat banklariga qoʻyiladigan asosiy talablar quyidagilar hisoblanadi: har yillik tashqi audit ijobiy xulosasining mavjudligi; tijorat bankida Moliya vazirligi Gʻaznachiligi tomonidan ilgari joylashtirilgan depozitlar boʻyicha muddati oʻtkazib yuborilgan qarzdorlikning yoʻqligi. 6. Moliya vazirligi Gʻaznachiligi zaruriyat boʻlganda tijorat banklaridan ularning moliyaviy holati toʻgʻrisidagi axborotni soʻrashi mumkin. 7. Ushbu Nizomning 5-bandida koʻrsatilgan talablarga javob beruvchi, vaqtincha boʻsh mablagʻlar hamda budjetdan tashqari vaqtincha boʻsh mablagʻlar depozitlariga joylashtirilishi mumkin boʻlgan tijorat banklarini aniqlash boʻyicha tanlov Moliya vazirligi Gʻaznachiligi tomonidan Oʻzbekiston Respublikasi Moliya vazirligining tegishli axborot tizimida (keyingi oʻrinlarda — axborot tizimi) eʼlon joylashtirish yoʻli bilan oʻtkaziladi. Vaqtincha boʻsh mablagʻlarni tijorat banklari depozitlariga joylashtirish hajmi va muddatlari, foiz stavkasining eng kam miqdori, lotlar soni va joylashtirish vaqti maxsus komissiya tomonidan belgilanadi. Maxsus komissiya tarkibi hamda uning vakolatlari Moliya vazirligi tomonidan belgilanadi. 71. Tanlovlarda qatnashish istagi boʻlgan tijorat banklari Moliya vazirligining tegishli axborot tizimida roʻyxatdan oʻtish uchun Moliya vazirligi Gʻaznachiligiga murojaatnoma yoʻllaydi. Murojaatnomaning shakli Moliya vazirligi Gʻaznachiligi tomonidan belgilanadi. 8. Budjetdan tashqari vaqtincha boʻsh mablagʻlar tijorat banklari depozitlariga Moliya vazirligi Gʻaznachiligiga buyurtmanomalar taqdim etish yoʻli bilan joylashtiriladi. Bunda tanlovlarda ishtirok etish uchun budjetdan tashqari vaqtincha boʻsh mablagʻlarning eng koʻp miqdori, joylashtirish muddatlari va eng kam foiz stavkasi davlat maqsadli jamgʻarmalari va budjetdan tashqari boshqa jamgʻarmalar, shuningdek, budjet tashkilotlari tomonidan belgilanadi. 9. Buyurtmanomada depozitga joylashtirish uchun vaqtincha boʻsh mablagʻlar hajmi va joylashtirish muddati majburiy tartibda koʻrsatiladi. 10. Vaqtincha boʻsh mablagʻlar tijorat banklari depozitlariga 24 oygacha boʻlgan muddatga joylashtiriladi. Budjetdan tashqari vaqtincha boʻsh mablagʻlar tijorat banklari depozitlariga 12 oygacha muddatga joylashtiriladi. 11. Moliya vazirligi Gʻaznachiligi tanlov boshlanishidan kechi bilan bir kun avval tanlov ishtirokchilariga qoʻyiladigan talablar, mablagʻ hajmi, minimal foiz stavkasi, depozit muddati, tanlovning tugash sanasi, vaqti va tanlov boʻyicha boshqa talablarni koʻrsatgan holda eʼlon joylashtiradi. 12. Tanlov axborot tizimi tomonidan har bir eʼlon boʻyicha oʻtkaziladi hamda depozit summasi va tanlov shartlarida koʻrsatilgan muddat boʻyicha eng yuqori daromad foizini taklif etgan tijorat banki tanlov gʻolibi hisoblanadi. Bunda tanlov ishtirokchilari tomonidan bir xil foiz stavkalari va shartlar taklif etilgan hollarda birinchi boʻlib tegishli taklif bergan tijorat banki ishtirokchilar orasida gʻolib boʻladi. 13. Alohida hollarda Oʻzbekiston Respublikasi Prezidenti yoki Oʻzbekiston Respublikasi Hukumatining tegishli qarorlariga asosan vaqtincha boʻsh mablagʻlar tanlov oʻtkazilmasdan joylashtirilishi mumkin. 14. Ushbu Nizomning 5-bandi talablariga javob bermaydigan hamda moliyaviy holati Moliya vazirligi Gʻaznachiligi tomonidan qoniqarsiz deb topilgan tijorat banklari tanlovlarda ishtirok etishiga yoʻl qoʻyilmaydi. 15. Tijorat banklarining depozitlariga mablagʻlar: vaqtincha boʻsh mablagʻlar boʻyicha Moliya vazirligi Gʻaznachiligi tomonidan; budjetdan tashqari vaqtincha boʻsh mablagʻlar boʻyicha davlat maqsadli jamgʻarmalari va budjetdan tashqari boshqa jamgʻarmalar hamda budjet tashkilotlari tomonidan ushbu Nizomning 5-bandida koʻrsatilgan talablarga javob beruvchi va Moliya vazirligining tegishli axborot tizimida roʻyxatdan oʻtgan tijorat banki bilan tuziladigan depozit shartnomasi asosida joylashtiriladi. 16. Shartnoma axborot tizimi orqali avtomatik tarzda shakllantiriladi. Shartnoma tanlov gʻolibi bilan: vaqtincha boʻsh mablagʻlar boʻyicha Moliya vazirligi Gʻaznachiligi tomonidan; budjetdan tashqari vaqtincha boʻsh mablagʻlar boʻyicha davlat maqsadli jamgʻarmalari va budjetdan tashqari boshqa jamgʻarmalar hamda budjet tashkilotlari tomonidan imzolanadi va Moliya vazirligi Gʻaznachiligida roʻyxatdan oʻtkazilgandan soʻng kuchga kiradi. Bunda shartnoma vakolatli shaxsning elektron raqamli imzosidan foydalangan holda elektron shartnoma shaklida tuziladi. 17. Elektron raqamli imzodan foydalangan holda elektron shartnoma tuzishda elektron raqamli imzoning haqiqiyligini tekshirish axborot tizimi tomonidan amalga oshiriladi. 18. Vaqtincha boʻsh mablagʻlarni tijorat banklarining depozitlariga joylashtirishdan olingan daromadlar quyidagi tartibda taqsimlanadi: 70 foizi — Oʻzbekiston Respublikasi Prezidenti Administratsiyasi faoliyatiga koʻmaklashish jamgʻarmasiga; 20 foizi — Oʻzbekiston Respublikasi moliya tizimini ijtimoiy rivojlantirish va xodimlarni moddiy ragʻbatlantirish jamgʻarmasiga 10 foizi — Oʻzbekiston Respublikasining respublika budjeti daromadiga. Bunda vaqtincha boʻsh mablagʻlarni joylashtirishdan Oʻzbekiston Respublikasi moliya tizimini ijtimoiy rivojlantirish va xodimlarni moddiy ragʻbatlantirish jamgʻarmasiga olingan daromadlar faqat Oʻzbekiston Respublikasi moliya vazirligi tomonidan belgilangan tartibda foydalaniladi. 19. Budjetdan tashqari vaqtincha boʻsh mablagʻlarni tijorat banklari depozitlariga joylashtirishdan olingan daromadlar ikki ish kuni mobaynida toʻliq hajmda ularning tegishli gʻazna hisobvaraqlariga oʻtkaziladi. 20. Vaqtincha boʻsh mablagʻlarni tijorat banklari depozitlariga joylashtirishdan olingan daromadlardan foydalanish qonunchilikka muvofiq amalga oshiriladi. 21. Tijorat banklarining depozitlariga joylashtirilgan mablagʻlarni qaytarish va ular boʻyicha foizlarni toʻlash shartnomada belgilangan tartibda va muddatlarda amalga oshiriladi. Zarurat boʻlganda Moliya vazirligi Gʻaznachiligi tijorat banklarining depozitlariga joylashtirilgan mablagʻlar muddatidan avval qaytarilishini talab qilishi mumkin. Muddatidan avval qaytarish shartlari shartnomada belgilanadi. 22. Tijorat banklari depozitlariga joylashtirilgan vaqtincha boʻsh mablagʻlar, shu jumladan, foizlar oʻz vaqtida qaytarilmagan taqdirda Moliya vazirligi Gʻaznachiligi shartnomaga muvofiq: shartnomada belgilangan tartibda qarzdorlikni undiradi; har bir kechiktirilgan kun uchun muddati oʻtkazib yuborilgan qarz summasining 0,033 foizi miqdorida penya hisoblaydi. 23. Penya hisobiga kelib tushgan mablagʻlar Oʻzbekiston Respublikasi Moliya vazirligining maxsus jamgʻarmasiga oʻtkaziladi.